google/wiki40b huggingface dataset:
Tara (Russland)

Tara (russisk: Та́ра) er en by i Omsk oblast i Russland. Den ligger rundt 220 km nord-nordøst for Omsk, ved elva Irtysj. Innbyggertall: 26 888 (folketelling 2002), 26 152 (folketelling 1989).

Historie

Byen ble grunnlagt som et fort i 1594, under Jermaks raid inn i Sibir, og den er en av de eldste byene i regionen. Byen ligger ved på stedet hvor elva Tara løper sammen med den større floden Irtysj. Tara fikk innvilget byrettigheter i 1782.
Tara er både eldre enn mange og var også opphav til enkelte sibirske byer. Blant disse er Omsk selv, hvor ekspedisjoner for å grunnlegge byen ble iverksatt etter forespørsel fra Taras vojevodaer (militære ledere) så tidlig som på 1600-tallet. Men store og viktige utbygginger, som Sibirveien på 1700-tallet, og den transsibirske jernbanen på slutten av 1800-tallet, ble lagt utenom Tara.
Tara har enkelte historiske kirker som har overlevd til i dag. Byen var engang andre by i eparkiet til erkebiskopen av Tobolsk og Tara, som hadde autoritet over de enorme sibirske områdene. Den var også administrativt senter for Tarskij ujezd i Tobolsk gubernija på 1700- 1800-tallet, med jurisdiksjon også over Omsk en kort periode. På 1930-tallet var byen senter i Tarskij okrug, en del av det daværende Omsk oblast, som strakte seg fra steppene til Arktis.
Etter 1943 har Tara vært administrativt senter for Tarskij rajon i Omsk oblast. Byen nevnes fremdeles i tittelen til erkebiskopen av Omsk og Tara, men nå med autoritet innskrenket til kun Omsk oblast. Tara har også falt nedover på listen over de mest folkerike byene i regionen, og er nå etter Isilkul, Kalatsjinsk og Nazyvajevsk, alle byer langs den transsibirske jernbanen.
Etter 2000 har dog Tara fått noen økonomiske oppturer. Byggingen av en permanent bru over Irtysj fullførte hovedveien Tomsk–Tara–Tobolsk, en nordlig parallell til jernbanen. Utforskningen og utvinningen av oljefeltet Krapivinskoje lengst nord i Omsk oblast har ført til økt tankbåttrafikk til Omsk, og også bygging av et mindre lokalt raffineri.
Peterskors

Peterskors er et kristent korssymbol som har vært brukt i kirkekunsten, særlig den romersk-katolske. Peterskorset er et omvendt latinsk kors, det vil si et kors med tverrbjelken nede på hovedstammen og ikke oppe.
Peters gjerninger, et apokryfisk skrift fra oldkirken som skildrer de kristne apostlenes liv etter Apostlenes gjerninger i Bibelen, forteller at apostelen Peter ble henrettet i Roma, og at han da bad om å bli korsfestet med hodet ned for å vise respekt for Jesus. På den måten oppstod forestillingen om det oppnedvendte peterskorset som symbol for apostelen Peters. Også to nøkler har vært brukt som symbol, eventuelt kombinert med peterskorset..
Peterskorset brukes innen katolisismen som et tegn på kristen ydmykhet.
I nyere tid har denne korsformen blitt brukt av satanister, som ser et reversert latinsk kors som en avvisning av kristendommen. Bruken er spesielt vanlig i ikke-katolske land, der man ikke er så vant til å se peterskorset.
Edwin Ifeanyi

Landslaget

Edwin Ifeanyi spilte 2 landskamper for Kameruns herrelandslag.
Cleptometopus

Utseende

Middelsstore, avlange, grå eller brunaktig trebukker. Antennene er ganske lange, hos hannene tydelig lengre enn kroppen. Hodet er påfallende lite. Pronotum er tydelige smalere enn de jevnbrede dekkvingene, omtrent sylindrisk.

Levevis

Larvene lever vanligvis i de hule stammene på storvokste urter, særlig tistler og lignende. De voksne billene finnes ofte på blomster.

Utbredelse

Slekten er utbredt i Sørøst-Asia, fra India i vest til Papua Ny-Guinea i øst.
Roebreen

Roebreen er en isbre i Antarktis. Den er 18 km lang og flyter nordvestover gjennom Tapley Mountains og ut i Scottbreen like sør for Mount Durham.
Breen ble kartlagt av U.S. Geological Survey (USGS) fra landmålinger og flyfoto tatt av U.S. Navy i 1960-64 og ble navnsatt av Advisory Committee on Antarctic Names (US-ACAN) etter Derrell M. Roe som var stasjonsingeniør ved McMurdo-basen i 1963-64 og 1964-65 og vinteren 1966.
Uturoa

Uturoa er en by og kommune på nordspissen av øya Raiatea i Fransk Polynesia. Folketellingen i 2017 viste et innbyggertall på 4 215.
Raiatea lufthavn ligger ved Uturoa.
Orions belte (film)

Mottakelse

Da filmen kom på kino i 1985 ble den av filmmagasinet Film & Kino karakterisert som et «brakgjennombrudd for profesjonalisme som vi aldri før har sett innen norsk film». 
Orions belte ble nominert og vant Amandaprisen i kategorien Beste norske film i 1985. Geir Bøhren og Bent Åserud som var komponister fikk også en Amanda-pris for beste filmmusikk. Samme år mottok Orions belte også Filmkritikerprisen.
VGs anmelder ga filmen terningkast fem.
Folkets væpnede politi

Folkets bevæpnede politi (forenklet kinesisk: 中国人民武装警察部队, tradisjonell kinesisk: 中國人民武裝警察部隊; pinyin: Zhōngguó Rénmín Wǔzhuāng Jǐngchá Bùduì) er en paramilitær styrke i Folkerepublikken Kina. Den har ansvar for alminnelig sikkerhet, antiterrorisme og grensebevoktning. Folkets bevæpnede politi er organisatorisk adskilt fra Folkets frigjøringshær og lyder både under Den sentrale militærkommisjon og Ministeriet for offentlig sikkerhet i Folkerepublikken Kina. Ved behov skal politistyrken kunne fungera som en enhet under Frigjøringshæren.
Folkets bevæpnede politi er kjent både under sin kinesiske forkortelse Wujing og den engelske betegnelsen PAP (People's Armed Police). Korpsets kjøretøyer har egne registreringsskilter som er hvite med rød tekst der bokstavene WJ (Wujing) innleder registreringsnummeret.
Korpset anslås å ha en total styrke på ca 1,5 millioner.

Historie

Opptinnelsen til Folkets bevæpnede politi kan spores helt til Folkerepublikken Kinas første år, men den nåvarænde organisasjonen går bare tilbake til 1982. Kjernen til Folkets bevæpnede politi ble utgjort av cirka en halv milkion soldater som ble fristilt fra Folkets frigjøringshær tidlig i 1980-årene.
Under protestene på Den himmelske freds plass i 1989 lyktes ikke Folkets bevæpnede polili med sine tildelte oppgaver, soe som fikk som konsekvens at Frigjørinfshæren ble satt inn av regjeringen for å undertrykke protestene. Etter at protestene var blitt slått ned, ble Folkets bevæpnede politi omorganisert for å forsterke dets beredskap og evne til å slå ned på «brå hendelser».

Organisasjon

Folkets bevæpnede politi er organisert etter militært mønster og mange av korpsets ledende funksjonærer har hatt fartstid i Folkets frigjøringshær.
Politikorpset har en rekke funksjoner og er inndelt i fire hovedavdelinger som beskjeftiger seg med livvaktsarbeide, vakthold av bygninger, opprettholdelse av infrastrukturen og grensevakt. I Kinas storbyer kan man ofte se vakter fra styrken holde vakt i tunnelbanestasjoner og ved utenlandske ambassader og konsulater. Kinas kystvakt utgjør en del av Folkets bevæpnede politi. Styrkrn har også ansvar for utførelse av henrettelser i Kina.
Folkets bevæpnede politi får ikke bare midler til sin virksomhet fra den kinesiske stat, men også fra egen forretningsvirksomhet som har fått en stadig større betydning. Dette har ført til at Folkets bevæpnede politi har opplevd korrupsjonssaker i egne rekker, og til og med i piratvirksomhet i Kinas kystregioner.

Oppgaver i Xinjiang og Tibet

Folkets bevæpnede politi spiller en politisk viktig rolle i urolige regioner som Xinjiang og Tibet. For eksempel er to av politikorpsets høyeste funksjonærer, Meng Jianzhu og Wu Shuangzhan, også representanter i kommunistpartiets samordningsgruppe for Tibet.
Folkets bevæpnede politi er ofte blitt sastt inn for å undertrykke protester i Tibet og Xinjiang og har derfor blitt utsatt for kritikk fra Amnesty International. Politistyrken er også blitt utpekt som ansvarig for dødsskytingen av tibetanske flyktninger i Nangpa La-passet mellom Nepal og Kina 2006.
Svømming under VM i svømming 2013 – 50 meter butterfly menn

Semifinaler

Semifinaler ble avholdt fra kl. 18.37.
The Bootleg Series Vol. 6: Bob Dylan Live 1964, Concert at Philharmonic Hall

Forberedelser til The Bootleg Series Vol. 6

Da Dylan og Sony begynte å planlegge The Bootleg Series Vol. 6, var de ikke sikre på hva de skulle gi ut. Steve Berkowitz, en A&R-leder på Sony Music som jobbet med alle Bootleg Series-diskene sammen med Dylans kontor, stresset over at Dylans kontor var ferdig med brainstormingen og avgjørelsen til the Bootleg Series, og ikke Sony. Opptak av konserter holdt i Carnegie Hall og New Yorks Town Hall, begge i 1963, ble påtenkt til The Bootleg Series Vol. 6, ifølge Berkowitz, men de ble avslått.
Halloweenkonserten fra 1964 hadde tidligere blitt utgitt på bootlegs på vinyl og CD, men disse utgivelsene var mangelfulle og fra dårlige dubber fra miksepulten. The Bootleg Series Vol. 6 presenterte konserten i sin helhet for første gang fra de originale masterteipene.
Noen få kritikere, inkludert biografen Clinton Heylin, var ikke fornøyde. «Jeg har aldri sett på [halloweenshowet] som en opptreden», forklarte Heylin i et intervju over telefon. «Dylan er veldig fokusert når det kommer til hans nye sanger...Men det gamle materialet, er han fullstendig lei av. Det er ikke en god opptreden. Han er tydelig stein...Konserten var et virkelig landemerke, ikke på en positiv måte, men på en negativ måte fordi det så ut som på den tiden at Dylan gikk av hengslene».
Samlingen ble godt mottatt av de fleste kritikere, med NMEs Rob Fitzpatrick som ga den magasinets høyeste vurdering (10 av 10) og kalte den «utterly brilliant».

Sporliste

Alle sanger skrevet av Bob Dylan.
En (*) markerer en opptreden sammen med Joan Baez.
Ponor (elv)

Ponor (russisk: Понорь) er ei elv i Moskva oblast i Russland. Den er ei venstre sideelv til elva Nerskaja. Elva er 22 km lang.
Neoeburia

Utseende

En middelsstor, slank, litt blank trebukk. Antenner og bein er svarte, hode og pronotum brunrøde, dekkvingene svarte med gule lengdestriper. Antennene er tynne og litt kortere enn kroppen. Pronotum er omtrent så langt som bredt, litt smalere enn dekkvingene, med en liten, butt tann midt på hver side noe bak midten og to små, svarte knøler nær forkanten. Dekkvingene er avsmalnende bakover, i spissen med en ganske liten tann.

Levevis

Larvene lever i død ved, mest av løvtrær.

Utbredelse

Arten lever i Peru.
Ingrid Dyrnes

Karriere

Ingrid Dyrnes er fra Kristiansund og spilte piano som barn. Hun gikk musikklinjen på Atlanten Videregående skole og var med i operakoret to sesonger. Der hadde hun også mindre solistroller. Ingrid lærte seg pianotrekkspill for å bli med et ensemble og spille på Klippfiskfestivalen i Bègles i Frankrike i 2003. Etter videregående gikk Ingrid ett år teater på Trøndertun Folkehøyskole.
Under studiene i Trondheim møtte Ingrid etablere musikere og ble gjennom miljøet rundt Trondheim Studio med som korist på flere innspillinger. Blant annet på albumet "Monster" av Cristoffer Øien og albumene "Momento Certo" og "Sempri Bandidos" med Jay & Bandidos. Ingrid turnerte med Jay & Bandidos i Portugal og på Kapp Verde. Gruppa gjorde noen konserter i Norge, bland annet på Sofieprisutdelingen i 2009 og under Melafestivalen i Oslo i 2010.
I 2010 ga Ingrid Dyrnes for første gang ut egen musikk med albumet "Åpne blikket ditt". Neste sang ut var julesangen "Hjæm te jul" i 2016 som ble brukt i en nasjonal kampanje for Norsk Flid Husfliden og vist på kinoer rundt omkring i Norge. Sangen ble spilt på NRK P1. Høsten 2018 ga Ingrid ut singelen "Ein tredjedel". Den har også blitt spilt på NRK P1.
Aero Holland

Aero-Holland var et nederlandsk flyselskap. Det ble etablert i 1949 og opphørte 20. november 1953. Selskapet er kjent fra Hurum-ulykken der 34 mennesker, de fleste jødiske barn, omkom da deres Douglas DC-3 havarerte på Hurumlandet, og bare én overlevde.
Solfrid Gavang

Historie

Gavang startet sin karriere som sanger i 1979, da hun var 13 år gammel, med en opptreden i NRKs tv-serie Husker du? med Odd Grythe som programleder. Hun ble invitert til programmet fordi hun året før hadde vunnet en lokal talentkonkurranse i hjembyen Narvik.
Skoleåret 1982-1983 gikk hun på folkehøyskole og fikk undervisning i sang og drama.
Hun ga ut sin første kassett med musikk i 1985. Musikken fra denne kassetten ble senere utgitt på nytt med tittelen En Sang For Fred.
I 1990 satt hun opp musikkspillet Ungen basert på Oscar Braathens roman. De kalte seg for Folketeateret. Gavang spilte hovedrollen, fabrikkjenta Milja.
I 1992 var Gavang med i Annie i Telemark Amatørteaterlag. Hun hadde rollen Grace Farrel i denne musikalen. I 1993 tok hun utdannelse innen TV og Media på TV-Skolen i Oslo.
I 1996 tok Gavang initiativ til en konsert i Ibsenhuset i Skien til inntekt for kreftsaken, og fikk en rekke artister, blant annet Bjøro Håland, Hanne Krogh, Elisabeth Andreassen, Merethe Trøan, Kari Svendsen, Lars Klevstrand, Steinar Ofsdal og Jannecke Øinæs til å stille opp gratis. Konserten  fikk inn ca. 100 000 kroner til Radiumhospitalets arbeid.
Hun var ukas artist i NRK Nordland våren 2014. Hun var også med i andre tv-programmer, blant annet programmet Salmer til alle tider med Helge Gudmundsen, og et program på Kanal 10 i 2014.

Plateutgivelser

Solfrid utga sin første kassett, "En Sang For Fred" i 1985. Så I 2005 kom Gavangs andre utgivelse, La oss samle alle stjernene, på CD. Inntektene fra CD-salget gikk til kreftsaken som Solfrid brant for. Tittelmelodien ble skrevet av Rolf Løvland og Jan Vincents Johannesen til konserten i Ibsenhuset i Skien 1996.
I 2012 utga Gavang en singel med tittel «Nordnorsk julesalme», og i 2013 kom albumet Lengsel ut digitalt. I 2014 kom Gavangs fjerde album, Mitt hjerte er ditt. Hun ble kåret til ukas artist i NRK Nordland for dette våren 2014. Julen 2014 utga Gavang låta «Christmas Lullaby» av John Rutter, som ble en hit på forskjellige radiostasjoner. I 2015 ga Gavang ut sitt femte album, Veien til Himmelen, som var et rent salmealbum.
Etter Solfrids død i 2018 valgte ektemannen Robert Morley å utgi alle Solfrids tidligere julesingler som et album, og ga det tittelen Sofrids Jul. Dette ble utgitt julen 2018.
Den siste utgivelsen med Solfrid er singelen "Stad I Ljus", som kom ut posthumt i 2019. Det arbeides med å samle innspillinger som ikke er utgitt tidligere, og det vil komme et minnealbum når arbeidet er fullført.

Privatliv

Solfrid var gift med Robert Morley.
Solfrid Gavang Morley er gravlagt ved Nenset Kirkegård i Skien.
Cao Văn Viên

Bakgrunn

Han ble født i Vientiane av vietnamesiske foreldre hvor faren drev med handel. Han reiste til Cochinkina da han hørte rykter om gullfunn i Mekongdeltaet og dro på gulljakt. Han sluttet seg til Hồ Chí Minh og kjempet i gerilja-krigen mot det franske kolonistyret, men brøt med Ho Chi Minh da han kom til at Ho Chi Minhs bevegelse var mer kommunistisk enn nasjonal og sluttet seg da til uavhengige kampgrupper mot franskmennene. Han ble tatt til fange av franskmennene, men løslatt og fikk begynne på universitetet i Saigon hvor han tok en bachelor-grad i fransk litteratur. Han gikk på universitetet sammen med Lâm Quang Thi som også senere ble general i Sør-Vietnams hær.
Han var i hele livet en troende og aktiv praktiserende buddhist.

Karriere

Han arbeidet for en profesjonalisering av Sør-Vietnams hær, og blant annet nektet å slutte seg til statskuppet mot Diem til tross for at han ble truet med en karabin, og satt en stund fengslet før han igjen var i tjeneste.
Viên hadde en sentral rolle i forsvaret av Saigon under Tết-offensiven, men søkte etter 1970 om avskjed tre ganger da han var plaget av leddgikt. Først i aprildagene i 1975 ble søknaden innvilget, da han i tillegg kunne argumentere med at han ikke kunne tjenestegjøre under den kommende presidenten Dương Văn Minh, da han hadde vært sentral i kuppet i 1963, og hans assistent hadde truet ham med våpen.
Viên forlot derfor Vietnam to dager før Saigons fall og bosatte seg i Virginia.
NM i rulleskiskyting 2016

NM i rulleskiskyting 2016 for senior og junior ble arrangert 23. til 25. september 2016. Mesterskapet ble arrangert på Vik Skisenter i Kålsete i Vik i Sogn og Fjordane, og arrangør var Vik Idrettslag.
Det ble arrangert sprint på lørdag og jaktstart søndag.
Lillehammer sykehus

Historie

Eldste del av sykehuset ble ferdigstilt i 1855 under navnet «Christians Amts Sygehuus». Selve høyblokken ble reist på 1970-tallet.

Organisering

Sykehuset på Lillehammer har til sammen 34 ulike avdelinger. 
Kirurgisk avdeling har faste tilbud innenfor generell, gastroenterologisk og ortopedisk kirurgi. Urolog er tilgjengelig kun enkelte dager og er ellers fast lokalisert til Hamar sykehus sammen med karkirurgi. Avdelingen har også egen skadepoliklinikk for behandling av brudd- og sår-skader. Gynekologisk kirurgi favner under Kvinneklinikken, som også inkluderer fødeavdeling. 
Medisinsk og akuttmedisinsk avdeling tilbyr utredning og behandling innenfor de fleste indremedisinske spesialiteter, og inkluderer sykehusets fagmiljø for anestesi og intensivmedisin. 
Nevrologisk avdeling på Lillehammer har hele Innlandet som opptaksområde, og har også spesialiser innen klinisk nevrofysiologi. Barne- og ungdomsavdelingen gir medisinsk behandling til alle barn mellom 0-18 år, og inkluderer også en nyfødtintensivavdeling. 
Sykehuset har i tillegg medisinske service-tjenester som Radiologisk avdeling, laboratoriemedisin, fysioterapi og ergoterapi.
Democratic Alliance

Democratic Alliance (DA) er et politisk parti i Sør-Afrika grunnlagt i 2000. Det er det største opposisjonspartiet i nasjonalforsamlingen og regjerende parti i delstaten Western Cape.  Partiets leder er Mmusi Maimane som avløste Helen Zille i 2015. Zille leder fortsatt partiets regjering av delstaten Western Cape (siden mai 2009) og Maimane leder DA i nasjonalforsamlingen. Western Cape er den eneste delstaten som ikke ledes av ANC.Partiet ligger politisk i sentrum/høyre og er tuftet på liberalistisk/liberalsosialistisk filosofi. Nedslagsfeltet må samtidig kalles ganske bredt, ettersom det har tatt opp i seg flere ulike mindre partier fra ulike politiske spektre mens det vokste. Partiet har over flere år vært det ledende partiet for den hvite minoriteten i Sør-Afrika, men har over de siste ti årene vokst kratig ved å henvende seg til den svarte urbane middelklassen. Et prosjekt for partiet er derfor å hente inn ledere og kandidater fra denne, som kan utfordre ANC.
DA hadde en del forgjengere under skiftende navn, bl.a. Democratic Party. I apartheidtiden var den i opposisjon mot det regjerende Nasjonalistpartiet og et samlingsparti for liberale anti-apartheid krefter. En av de ledende partimedlemmene fra denne tiden var Helen Suzman som i løpet av mange år var den eneste opposisjonspolitikeren i nasjonalforsamlingen. Som parlamentariker hadde hun rett til og brukte sin rett til å besøke politiske fanger som Nelson Mandela, eller protestere på brudd som apartheidstaten sto for.
Æra

Æra er en (vanligvis lang) tidsperiode med kjente karakteristika, for eksempel den bibelske æraen, den romerske æraen etc. Æra er også populært brukt til å symbolisere kortere perioder, slik som Big Band-æraen, Disco-æraen, popmusikk-æraen.
Alt Forandres

Alt Forandres er debutalbumet til det norske bandet Tuba Tuba. Albumet ble utgitt i januar 2013 på Karmakosmetix Music.
Akasietredreper

Utseende

En meget stor (vingespenn opptil 200 mm) og kraftig, grå sommerfugl. Hannens antenner er fjærformede i den innerste halvdelen, trådformede ytterst, hunnens trådformede. Det er nokså stor forskjell mellom kjønnene, hunnen er større og mer ensfarget enn den mer brokete hannen. Kroppen er brunlig. Hannen har en klokkeformet, blålig tegning på forkroppen og hvite tverrstriper på bakkroppen. Forvingen er lang og smal, brun med tallrike små, svart tverrstriper. Hannen kan ha lyse felter i vingen. Bakvingen er brun med diffuse, mørkere felter. Larven er lysbrun.

Levevis

Arten har larver som borer i stammen på ulike akasier (Acacia spp.). Eggene blir lagt litt oppe på stammen, larven gnager seg inn og nedover i en loddrett gang som gjerne blir ca. 1 meter lang, og ender opp i røttene. Når den er utvokst, gnager den seg ut og graver en gang opp til jordoverflaten, før den forpupper seg i bunnen av denne gangen. Puppen kryper ut og klekker i gangåpningen, slik at puppehuden blir stående igjen.

Utbredelse

Den er utbredt i de fuktigere områdene av Australia, der den er kjent fra Tasmania, Victoria og Queensland.
Canadian Brass

Canadian Brass er en canadisk messingkvintett. Messinggruppen ble etablert i 1970 og går for å være en av verdens fremste messingkvintetter.
General Grant National Memorial

General Grant National Memorial, eller Grant's Tomb, er mausoleet på Manhattan hvor Ulysses S. Grant og hans kone Julia Boggs Dent er gravlagt. 
Mausoleet befinner seg i Riverside Park. Mausoleet er et av monumentene over presidentene i De forente stater.
Reece Prescod

2013

Prescod vant 200 meter i det engelske U20-mesterskapet innendørs i februar 2013, med ny personlig rekord på 21,63. I mars vant han samme distanse i Welsh Athletics Indoor International. Han vant også 200 meter i det engelske U20-mesterskapet utendørs, med ny personlig rekord på 21,21.

2015

Under AtletiCAGenève forbedret han sin personlige rekord på 200 meter til 20,70. Han hadde raskest tid i semifinalene på 200 meter under det engelske U20-mesterskapet i 2015, men fullførte ikke finalen.

2016

Reece ble U23-utøver i 2016. I det britiske U23-mesterskapet kom han på tredjeplass på 200 meter. Han forbedret sine personlige rekorder til 10,04 på 100 meter under CAU Inter-County Championships, og på 200 meter til 20,38 under Diamond League-stevnet i Lausanne.

2017

Den 1. juli 2017 vant han 100 meter i Britisk mesterskap i friidrett 2017. Han representerer Storbritannia under VM i friidrett 2017, der han deltar på 100 meter. Der løp han på ny personlig rekord i den forsøksheatet, med 10,03 sekunder. I finalen kom han på sjuendeplass, der han løp på 10,17.
Søvnrykk

Søvnrykk (ekstrapyramidal muskelaktivitet, også søvnmyoklonier, hypnagoge rykninger, godartet søvnmyoklonus) er ufrivillige bevegelser som gjøres rett før man faller i søvn.
Vanlig nellikfly

Utseende

Et middelsstort (vingespenn 33 – 40 mm), gråbrun-spraglete nattfly. Forvingen har tydelige, hvitkantede nyre- og ringmerker og en hvit bølgelinje langs ytterkanten som danner to w-figurer. Bakvingen er gråbrun.

Levevis

Arten har larver som lever på smeller (Silene spp.), særlig rød jonsokblom (Silene dioica) og nelliker. Denfinnes helst på blomsterenger. De voksne sommerfuglene flyr om natten i juni – juli og besøker blomster.

Utbredelse

Arten forekommer nesten bare i Vest-Europa, selv om den er funnet så langt øst som Ukraina. I Norge er den utbredt nord til Sør-Trøndelag.
Stina Aronsons pris

Stina Aronsons pris er en svensk litteraturpris på SEK 100 000 (2011). Prisen ble innstiftet i 2002 og deles ut av Samfunnet De Nio.
Kleopatra (alkymist)

Kleopatra var en egyptisk alkymist som virket i Alexandria på i det 3. eller 4. århundre. Hennes fulle navn er ikke kjent, men hun er ikke samme person som den mer kjente dronning Kleopatra VII. Kleopatra var et vanlig navn i Egypt på denne tiden, men navnet kan også være et pseudonym.
Kleopatra er blant de eldste alkymistene vi kjenner til. Hun levde før Zosimos av Panopolis, og kan ha vært blant grunnleggerne av disiplinen. Hun er nevnt med stor respekt i det arabiske leksikonet Kitāb al-Fihrist fra 998, og alkymisten Michael Maier skriver i et verk utgitt i 1617 at det var fire kvinner som kjente til hvordan en kunne lage De vises stein: Kleopatra, Maria fra Alexandria, Medera og Taphnutia.
Kleopatras kanskje mest kjente verk er Chrysopoeia, om forvandlingen av materie til gull. Kleopatra arbeidet ut fra alkymistenes hypotese om at all materie er av samme natur og kan transformeres mellom ulike former. De tidlige egyptiske alkymistene er kjent for å ha lagt de første grunnsteinene for det som mange århundrer senere skulle bli til den moderne kjemien, og blant Kleoptras arbeider finner vi arbeider om mål og vekt, og beskrivelser av smelteovner og destillasjon. Det er ikke klart hvem som oppfant destillasjonskolben, men det kan ha vært Kleopatra.

Kleopatras Chrysopoeia

Kleopatra og andre tidlige alkymister uttrykte sjeldent noe med ord som i stedet kunne fremstilles ved hjelp av symboler, og de fire diagrammene under fra Kleopatras Chrysopoeia er gode eksempler på det. Diagrammene stammer fra en reproduksjon av Marcellin Berthelot basert på en gresk transkribsjon av St. Mark fra det tiende århundre.